Imtella' Frar 3, 2021 - Aġġornata 3 Ta' Frar, 2021 5:30pm Rapport: Keith Demicoli Iż-żagħżugħ Matthew Dingli ilu erba' snin jgħix f'waħda mis-swali ta' San Vinċenz de Paule. "Fejn qiegħed mal-anzjani jiena, x'kienet l-isfida li tgħix mal-anzjani? u differenza kbira kif jaħsbu, kif jgħixu, kollox differenti," qalilna Matthew. Matthew u tliet adulti oħrajn ta' bejn it-18 u d-59 sena li minħabba d-diżabilità jew raġunijiet oħrajn għandhom bżonn l-għajnuna kontinwa ta' xi ħaddieħor huma l-ewwel residenti taċ-ċentru Narċis, li hu post ġdid ta' rijabilitazzjoni f'San Vinċenz de Paule stess. Il-Kap Eżekuttiv tar-residenza għall-anzjani, Dr Josianne Cutajar qalet li dan iċ-ċentru li hu mgħammar b'gym, multisensory room u faċilitajiet oħrajn u hu maħsub biex dawn it-tip ta' adulti jgħixu b'dinjità f'ambjent u bi programm edukattiv li jgħinhom jilħqu l-ambizzjonijiet u l-ħolm tagħhom. "Jieħu massimu ta' 16-il resident u se jkollna faċilità li l-qraba jiġu jqattgħu xi żmien jgħixu magħhom għax b'hekk ikunu qed jitħarrġu kif għandhom imorru ma' dawn it-tip ta' persuni meta jmorru lura lejn djarhom," saħqet Dr Cassar. Il-Ministru għall-Anzjani u l-Anzjanità Attiva, Michael Farrugia qal li Narċis sar b'investiment ta' żewġ miljun ewro u l-Gvern se jibqa' joħroġ man-nofs miljun ewro fis-sena biex iżommu għaddej. Dr Farrugia qal li bejn din is-sena u s-sena d-dieħla f'San Vinċenz de Paule se jibda x-xogħol ta' mmodernizzar fuq l-aħħar tliet swali li fadal. "Dak ikun l-aħħar parti tar-rinnovar tas-swali f'dan l-istadju imbagħad eventwalment irridu nkomplu noħolmu u nimirħu biex it-teknoloġija tal-lum inkomplu ndaħluha f'dan is-settur," qal il-Ministru Farrugia. Dwar il-programm ta' tilqim fid-djar tal-anzjani, il-Ministru Farrugia qal li dan se jkun tlesta xahrejn qabel id-data mfassla oriġinarjament tant li bħal-lum xahar mistennija li jkunu tlaqqmu r-residenti anzjani u l-ħaddiema kollha f'dawn id-djar li setgħu u aċċettaw li jieħdu t-tilqima. Se tinfetaħ binja ġdida f'San Vinċenz de Paul